**Merila in kriteriji**

**za preverjanje in ocenjevanja znanja**

**v 3. razredu**

Učiteljice

Petra Glavić, Urška Jančar in Metka Magajna

šol. leto 2020/2021

Ocenjevanje znanja bo pri vseh predmetih potekalo v skladu z dogovorjenimi in poenotenimi kriteriji ter določeno ocenjevalno lestvico. Kriteriji ocenjevanja bodo sproti predstavljeni otrokom. Ocenjevanje znanja je ustno in pisno. Razporejeno je skozi celo šolsko leto.

Učiteljice 3. razredov dajemo velik poudarek na osebni napredek učenca, redno delanje domačih nalog in prinašanje materiala in pripomočkov, odnos do šole in šolskega dela.

***Pisno ocenjevanje znanja:***

V pisnem izdelku polovica vprašanj oziroma nalog zajema minimalne standarde znanja in polovica temeljne standarde znanja.

**Ocenjevalna lestvica:**

0% - 49% nezadostno (1)

50% - 62% zadostno (2)

63% - 75% dobro (3)

76% - 88% prav dobro (4)

89% - 100% odlično (5)

***Ustno ocenjevanje znanja:***

Pri ustnem ocenjevanju znanja polovica vprašanj zajema minimalne standarde znanja in polovica temeljne standarde znanja.

{**OCENO ODLIČNO** dobi učenec, ki v celoti odgovori na vsa vprašanja iz minimalnih standardov znanja in na večino vprašanj iz temeljnih standardov znanja brez pomoči učitelja.

{**OCENO PRAV DOBRO** dobi učenec, ki v celoti odgovori na vsa vprašanja iz minimalnih standardov znanja in s pomočjo učitelja na večino vprašanj iz temeljnih standardov znanja.

{**OCENO DOBRO** dobi učenec, ki v celoti odgovori na vsa vprašanja iz minimalnih standardov znanja in deloma na vprašanja iz temeljnih standardov znanja.

{**OCENO ZADOSTNO** dobi učenec, ki v celoti odgovori na vsa vprašanja iz minimalnih standardov znanja.

**Podrobnejši kriteriji za ocenjevanje slovenskega jezika**

**GLASNO BRANJE**

Pri branju smo pozorne na:

* bralno tehniko (glasnost, razločnost, hitrost, branje težjih besed in besednih skupin kot npr. s/z, v, iz…),
* izraznost (upoštevanje končnih ločil, pravilno naglaševanje, doživeto branje) in ritem (enakomernost).
* bere z razumevanjem.

**PREPIS (kot del pisnega preizkusa znanja)**

Pri prepisu smo pozorne na:

* pravilen zapis velikih začetnic,
* dosledno zapisovanje ločil,
* pravilen zapis besed (izpuščene/napačno zapisane črke, besede),
* količina prepisanega besedila,
* čitljivost in estetskost zapisa.

**ODGOVORI NA VPRAŠANJA**

Pri vsakem odgovoru preverimo, če učenec:

* razume besedilo in pravilno odgovori na vprašanje,
* odgovori s pravilno oblikovanim in celim stavkom,
* zapiše končno ločilo,
* zapiše vse velike začetnice,
* piše čitljivo, brez pravopisnih napak.

**NAREK (preverjanje)**

Pri nareku smo pozorne na:

* pravilen zapis velikih začetnic (začetek povedi, imena ljudi in živali, priimki, kasneje tudi imena mest, hribov, rek),
* dosledno zapisovanje končnih ločil (pika, kasneje tudi klicaj in vprašaj),
* pravilen zapis besed,
* zapisovanje težkih besed (besede, ki se zapisujejo drugače kot se izgovorijo, besede z lj in nj),
* čitljivost zapisa.

**OPIS (osebe, predmet, dogodka, prostora …)**

Pri samostojnem pisanju učence navajamo na:

* ustrezno vsebino,
* zgradbo opisa (uvod, jedro, zaključek),
* upoštevanje vsebine glede na zgradbo opisa (v uvodu opisa dogodka napišemo kdaj in kam smo odšli, v jedru opišemo, kako je potekala plavalna šola, zaključna misel v zaključku),
* časovno sosledje,
* zanimivost vsebine,
* slovnično pravilnost (velika začetnica, ločila, zapis besed …) in
* obliko zapisa (čitljivost, naslov, datum).

**GOVORNI NASTOP**

Pri govornem nastopu ocenjujemo:

* GOVOR (tekoče, glasno, doživeto in primerno hitro govorjenje v knjižnem jeziku)
* VSEBINA (smiselnost, dolžina, bogatost)
* NASTOP (sproščenost, primerna drža, stik s poslušalci)

Učenec se na začetku govornega nastopa predstavi in pove o čem bo govoril. Pripoveduje samostojno (če je dogovorjeno ob opornih točkah na plakatu ali projekciji). Govorni nastop ustrezno zaključi in se zahvali za pozornost.

**RECITACIJA**

Učenec memorira pesmico in jo pred ostalimi učenci zrecitira. Pozoren je na:

* GOVOR (tekoč, dovolj glasen, razločen, doživet, primerno hiter) in
* VSEBINO (naslov pesmi, avtor, točnost besedila, razumevanje).
* NASTOP naj bo sproščen in primeren.

**DRAMATIZACIJA**

Učenec pozna svoje besedilo, zbrano sledi celotni predstavi in se samostojno vključuje s svojo vlogo. V vlogo se vživi. Govori razločno, glasno in doživeto. Svoj nastop podkrepi z obrazno mimiko, gibi, dodatnimi zvoki.

**Ocenjevanje pri športu, likovni in glasbeni umetnosti**

Pri ocenjevanju smo pozorni predvsem na učenčev napredek, trud in upoštevanje dogovorjenih navodil, pravil.

**LIKOVNA UMETNOST**

Ocenjujemo po naslednjih likovnih elementih:

* rešitev likovnega problema in zmožnost besednega opisovanja likovnih pojmov (dobro opaženi likovni pojmi pri izdelku, učenec dokaže razumevanje z uporabo),
* izvedba likovne tehnike (kako obvlada postopke, zmožnost rokovanja z materiali in orodji),
* izvedba likovnega motiva (izvirnost, občutenost, individualnost učenca, uskladitev motiva z likovnim problemom in tehniko),
* celotna izvedba likovne naloge (izdelek dokonča v določenem času),
* odzivnost in prizadevnost,
* odnos do dela (pripravljenost za delo, motivacija in zanimanje, vedoželjnost, vztrajnost, natančnost, doslednost, trud, sprejemanje spodbud…),
* samostojnost pri delu,
* vrednotenje izdelkov,
* uspešnost na posameznem likovnem področju.

**GLASBENA UMETNOST**

Učitelj sproti preverja glasbeni razvoj posameznega učenca skozi predvidene dejavnosti pevskega in instrumentalnega izvajanja, aktivnega poslušanja in ustvarjalnosti. Učenec:

* samostojno in pravilno zapoje pesem,
* samostojno in točno izvede ritmični motiv,
* zbrano posluša glasbo, jo doživlja in prepoznava njene značilnosti, značaj,
* ob glasbi se doživeto izraža (gibalno – plesno, likovno, besedno),
* pozna temeljne značilnosti glasbenih zapisov,
* sodeluje,
* je kreativen,
* ima pozitiven odnos do glasbene kulture,
* pozna glasbeno terminologijo.

**ŠPORT**

Učitelj vse leto spremlja učenčev telesni, gibalni in funkcionalni razvoj, stopnjo usvojenosti različnih športnih znanj, osebne športne dosežke pri pouku, razrednih, šolskih in drugih tekmovanjih.

Pri ocenjevanju upoštevamo:

* gibalna znanja (naravne oblike gibanja, igre z žogo, plesne igre, atletska, gimnastična in plavalna abeceda, napredek v gibalnih sposobnostih),
* teoretična znanja,
* trud in prizadevanje,
* vodenje gimnastičnih vaj,
* upoštevanje pravil pri elementarnih, štafetnih in moštvenih igrah,
* športno obnašanje,
* skrb za športno opremo (redno prinašanje) in higieno.

**Preverjanje in ocenjevanje znanja v primeru šolanja na daljavo:**
Znanje učencev bomo preverjali na začetku, sproti in na koncu sklopa učne snovi, z njihovimi izdelki, pisno in ustno. Po opravljenem utrjevanju in preverjanju znanja, bo sledilo ocenjevanje znanja z istimi metodami.